Pravidlá, podľa ktorých sa riadi finančný príspevok Slovenska v programe IDA
1.	Finančný príspevok, ktorý zaplatí Slovensko do celkového rozpočtu Európskej únie za účasť na programe bude nasledovný:
–	EUR 88 873 za rok 2003,
–	EUR 101 091 za rok 2004.
2.	Príspevok Slovenska bude pokrývať náklady, ktoré sa vzťahujú na prípravu, uskutočniteľnosť, tvorbu a vykonávanie projektov spoločného záujmu, ako aj pre tvorbu a realizáciu horizontálnych opatrení uvedených v programe.
3.	Cestovné náklady, ktoré vzniknú zástupcom a expertom Slovenska v rámci účasti na práci výboru a na ktoré sa odvoláva Článok 8 Rozhodnutia č. 1719/1999/EC, ako aj Článok 12 rozhodnutia č. 1720/1999/EC, alebo porád, ktoré sa týkajú realizácie programu, budú preplatené komisiou na tom istom základe ako u postupov, ktoré v súčasnosti platia pre zástupcov členských štátov Európskej únie. 
4.	Finančné pravidlá, ktoré sa týkajú celkového rozpočtu Európskej únie, sa budú vzťahovať aj na správu príspevkov Slovenska.
5.	Potom, ako toto memorandum o porozumení nadobudne účinnosť a začiatkom každého nasledovného rozpočtového roka Komisia zašle na Slovensko výzvu na zaplatenie do fondov v rozsahu slovenského príspevku nákladov, na ktoré sa vzťahuje toto memorandum o porozumení.
Tento príspevok bude vyplatený v euro na euro účet banky Komisie.
6.	Slovensko vyplatí svoj príspevok do ročných nákladov v súlade s výzvou o zaplatenie do fondov najneskôr do troch mesiacov od dátumu výzvy. Akékoľvek oneskorenie v zaplatení bude mať za následok, že Slovensku nabehne úrok z oneskorenia na sumu nezaplatenú načas. Tento úrok sa bude rovnať úroku Európskej centrálnej banky na hlavné refinančné operácie v euro v deň splatnosti zvýšenému o 1,5 percentuálnych bodov.
Ak oneskorenie platby príspevku bude také, že by mohlo významne ohroziť realizáciu a riadenie programu, potom Komisia pozastaví účasť Slovenska na tomto programe v danom roku za predpokladu, že platba nepríde do dvadsiatich pracovných dní od oficiálnej upomienky zaslanej Slovensku.